แผ่วอีกแล้ว! โมนิก้าและทีมงาน
*วนไป วนมา สถานการณ์ของตลาดหุ้นไทยก็ยังไปไหนได้ไม่ไกล ขนาดผู้คนที่เกี่ยวข้องดาหน้าออกมาสร้างความมั่นใจแก่นักลงทุนยังช่วยอะไรได้ไม่มากสักเท่าไหร่ “โมนิก้า” ถึงต้องทำใจกับเรื่องที่เกิดขึ้น เพราะของมันเห็นกันมาเป็นเดือนแล้วว่าไม่มีอะไรแน่นอนสักเรื่อง! ส่งผลให้บรรยากาศการลงทุนเริ่มวังเวงมากขึ้นเรื่อยๆ และหุ้นหลายตัวเริ่มออกอาการไปต่อไม่ไหวเจ้าค่ะ
17 มิ.ย. 2558

*วนไป วนมา สถานการณ์ของตลาดหุ้นไทยก็ยังไปไหนได้ไม่ไกล ขนาดผู้คนที่เกี่ยวข้องดาหน้าออกมาสร้างความมั่นใจแก่นักลงทุนยังช่วยอะไรได้ไม่มากสักเท่าไหร่ “โมนิก้า” ถึงต้องทำใจกับเรื่องที่เกิดขึ้น เพราะของมันเห็นกันมาเป็นเดือนแล้วว่าไม่มีอะไรแน่นอนสักเรื่อง! ส่งผลให้บรรยากาศการลงทุนเริ่มวังเวงมากขึ้นเรื่อยๆ และหุ้นหลายตัวเริ่มออกอาการไปต่อไม่ไหวเจ้าค่ะ
*งานนี้ไม่ต้องถามหาเหตุผลที่ทำให้ดัชนีปิดได้แค่ระดับ 1,503.28 จุด บวกไปแค่ 1.39 จุด ด้วยมูลค่าการซื้อขาย 2.89 หมื่นล้านบาท เพราะคำอธิบายในช่วงหลังๆ ฟังไม่ได้เลยสักเรื่อง บางเรื่องทำท่าจะไปได้ดี สุดท้ายก็หักหลังกันเอง ส่วนบางเรื่องที่ดูจะโอเคสักหน่อย ก็กลายเป็นแหล่งสิงสถิตของขาใหญ่ หรือแม้กระทั้งข่าวที่ออกมาปฏิเสธกันเหยงๆ เผลอแป๊บเดียวกลายเป็นข่าวจริงเสียฉิบแบบนี้..ปวดตับอย่างแร๊ง..งง!
*ฉะนั้นอย่าได้แปลกใจที่เห็นมูลค่าการซื้อขายเบาบางลงเรื่อยๆ บางวันมีการซื้อขายไม่ถึง 3 หมื่นล้านบาท ทั้งที่ก่อนหน้านี้ซื้อขายอยู่ที่ระดับ 4 หมื่นล้านบาท ซึ่งเป็นการตอกย้ำทฤษฎีที่ร่ำเรียนมาว่า ทุกคนพร้อมขายหุ้น เมื่อเริ่มยกตัวสูงขึ้น “โมนิก้า” ถึงเริ่มรู้สึกหวั่นใจอย่างแรงอีกครั้ง เพราะสถานการณ์โดยรวมไม่ค่อยจะสู้ดีสักเท่าไหร่! หุ้นมีโอกาสรูดทะลุแนวรับ 1,500 จุดค่อนข้างสูงนะจะ
*เรื่องนี้ดูตัวอย่างได้จากหุ้น TASCOเดิมทีทุกอย่างเป็นไปอย่างสวยหรู แต่ทันทีที่มีการแทงข้างหลังกันเอง หุ้นเลยเกิดอาการเสียทรงไปชั่วขณะ แต่ดูเหมือนว่าคู่ขัดแย้งในเรื่องดังกล่าวจะเคลียร์ใจกันหมดแล้ว “โมนิก้า” จึงไม่มีความจำเป็นต้องไปสืบสาวราวเรื่องให้เสียเวลาทำมาหาข่าว เพราะพื้นฐานของหุ้นมันดีอยู่แล้ว แถมความสามารถในการทำกำไรของหุ้นตัวนี้ยังคงยอดเยี่ยม คงต้องใช้เวลาเยียวยาสักพักนะค่ะ
*ล่าสุดหุ้นตัวแม่ TIPCOปิดที่ระดับ 12.70 บาท ลบไป 0.50 บาท ด้วยมูลค่า 280 ล้านบาท ส่วนหุ้นตัวลูกปิดที่ 18.50บาท ลบไป 0.40 บาท ด้วยมูลค่า 340 ล้านบาท “โมนิก้า” ถือเป็นระดับที่ผู้เล่นต้องตัดสินใจกันเอาเองว่า “ซื้อ ถือ ขาย” และไม่ต้องมาถามความคิดเห็นส่วนตัวของเดี๊ยนที่มีต่อหุ้นตัวนี้ เพราะอยากดูความเคลื่อนไหวของกลุ่มคนต่างๆ ที่เกี่ยวข้องกับหุ้นตัวนี้สักพักก็เท่านั้นเอง
*เหมือนกับในรายของ PAFจู่ๆ กลับเข้ามาไล่ราคากันอย่างเอกเกริก ทั้งที่ก่อนหน้านี้เพิ่งทำคนเล่นบาดเจ็บล้มตายไปหลายราย “โมนิก้า” ถือเป็นเกมโหดที่นักเล่นต้องเตรียมพร้อมรับมือให้ดีเป็นพิเศษ หลังหุ้นวิ่งขึ้นมาปิดที่ 4.50บาท บวกไป 0.42 บาท หรือขึ้นไป 10% ด้วยมูลค่า 400 ล้านบาท มันเป็นประเด็นที่ชวนให้คิดหนัก เพราะเดือนเมษายนที่ผ่านมา หุ้นขึ้นมาแตะตรงนี้ปุ๊บ ร่วงลงไปกองแถวบริเวณ 3 บาทปั๊บ วันนี้จะซ้ำรอยเดิมหรือไม่ ติดตามดูให้ดีๆ นะค่ะ
*ส่วนรายที่แรงไม่เลิกอย่าง SMTมีแพตเทิร์นการขยับตัวที่น่าสนใจ หลังโชว์กำลังภายในให้เห็นเป็นระยะ จนสุดท้ายวิ่งทะลุแนวต้านสำคัญขึ้นมาได้หมดทุกแนว ล่าสุดหุ้นวิ่งขึ้นมาปิดที่ 11.80บาท บวกไป 0.70 บาท หรือขึ้นไป 6% ด้วยมูลค่าการซื้อขายที่แน่นเอี๊ยด แถมมีลุ้นทำ new highในรอบ 2 ปี 4 เดือน “โมนิก้า”  ถือเป็นอีกหนึ่งช็อตเด็ดที่น่าตามไปดู และหวังว่าคงจะไม่หมดแรงเสียก่อนนะจ๊ะ
*เม้าท์ถึงหุ้นที่อ่อนยวบแบบไม่ทันตั้งตัว แต่ยังรักษาฐานแนวรับได้อย่างมั่นคง “โมนิก้า” ต้องหันกลับไปมอง BMCL  ก่อนใครเพื่อน แนวรับบริเวณ 1.80 บาทยังคงทำงานได้อย่างยอดเยี่ยม ขณะที่จุดเด้งกลับแรกแถว 1.90 บาทยังเป็นบริเวณเก็บของเข้าพอร์ตที่สำคัญ แถมวานนี้หุ้นพุ่งขึ้นมาปิดที่ 1.98บาท บวกไป 0.10บาท หรือขึ้นไป 5% ด้วยมูลค่า 580 ล้านบาท รอบนี้มีลุ้น 2.20 บาทนะจะบอกให้
*อีกหนึ่งรายที่น่าลุ้นสุดๆ “โมนิก้า” กลับมองไปที่ TSI หุ้นประกันภัยที่มีเอี่ยวกับนักลงทุนรายใหญ่หลายราย แถมข่าวลือที่แพร่สะพัดไปทั่วห้องค้ามีการกล่าวอ้างถึงคีย์สำคัญอยู่สองสามคน หากมีการเปิดชื่อให้เห็นขึ้นมา รับรองทุกคนถึงบางอ๋อทันที! วานนี้ถึงเห็นหุ้นวิ่งขึ้นมาปิดที่ 1.27บาท บวกไป 0.08บาท หรือขึ้นไป 6.70% ด้วยวอลุ่มที่แน่นเอี้ยดแบบนี้ เดี๊ยนอยากให้ถึงวันประกาศชื่อคนที่เข้ามาเทกโอเว่อร์อย่างเป็นทางการเหลือเกิน…อิอิอิ
*เหมือนกับในรายของ ASP จู่ๆ เด้งขึ้นมาติดในกระดาน most activeพร้อมกับปิดที่ระดับ 4.34บาท บวกไป 0.12 บาท หรือขึ้นไป 3% ด้วยมูลค่าการซื้อขาย 330 ล้านบาท “โมนิก้า” ถือเป็นสถานการณ์ที่นักโหนกระแสมาพบกันโดยไม่ได้มีการนัดหมาย ก็พี่ท่านแอบขึ้นมาวันละนิดวันหน่อย ก่อนจะมีไม้ใหญ่ๆ เคาะขวานำร่อง สัญญาณเทคนิคเลยงามวิ๊งขึ้นมาในทันที และมีลุ้นแตะ 4.60 บาทอีกรอบไงล่ะจ๊ะ
*ก่อนจากกันขอย้ำว่า บรรยากาศการลงทุนในเดือนมิถุนายนของทุกปีที่ผ่านมา มักเต็มไปด้วยความหงอยเหงาเป็นประจำ “โมนิก้า” ถึงอยากให้แฟนคลับทำตัวลู่ลมเพื่อความคล่องตัว และพยายามอย่าตั้งเป้าในการทำกำไรแต่ละรอบสูงเกินไป เพราะสถานการณ์ไม่ค่อยเป็นใจนะซี